Moordenaar vra vir ligte vonnisŉ Man van Mpumalanga wat erken het dat hy sy voormalige vriendin voor haar kollegas doodgeskiet het, het Woensdag die hof vir ŉ toegeeflike vonnis gevra. Steven Malumane (25) het skuldig gepleit op aanklagte van moord, ontvoering, kaping en die besit van ŉ ongelisensieerde vuurwapen en ammunisie. Malumane het sy voormalige vriendin Cynthia Mashego (35) op 22 Maart verlede jaar by haar werksplek op die derde vloer van die Sanlam-gebou in Nelspruit, Mpumalanga aangeval. Hy het haar uit haar kantoor in die gang ingetrek en twee skote afgevuur. Een van die skote het Mashego in die rug getref en sy is op die toneel oorlede. Malumane het gevlug en ŉ blou Toyota Corolla gekaap en die eienaar van die motor saam met hom na sy ouers se huis in Chochocho laat ry. Sy familie het die polisie ontbied en hy is in hegtenis geneem. “Ek wil graag om verskoning vra vir die oorledene se familie. Ek besef wat ek gedoen het, was verkeerd en ek vra hulle om my te vergewe,” het ŉ huilende Malumane aan die hof gesê. Malumane sê hy kry sowat R10 000 per maand van sy twee besighede en het die hof gevra vir ŉ toegeeflike vonnis sodat hy vroeër vrygelaat kan word en sy twee kinders en Mashego se familie kan ondersteun. Die hof het ook gehoor dat Mashego die verhouding met Malumane beëindig het en dat hy glo hierna vir haar dreig SMS’e gestuur het. Malumane word Vrydag gevonnis.